SKRIFTLIG FORESPØRGSEL E-0687/01

af Daniel Varela Suanzes-Carpegna (PPE-DE) til Kommissionen

(8. marts 2001)

Om: Fiskeindustrien i EU og dens bidrag til at nedbringe fattigdommen i verden

Kommissionen erkender i sin meddelelse til Rådet og Europa-Parlamentet om fiskeri og fattigdomslempelse(1), at fiskeindustrien i EU er af stor betydning for udviklingslandene. Kommissionen anfører, at fisk og fiskeri er af stor betydning for udviklingslandene. Fisk opdrættes, fanges, sælges, forarbejdes og forbruges, og på hvert trin i processen er der en økonomisk og social værditilvækst, som udviklingslandene bør udnytte. En udviklingspolitisk tilgang til fiskeri kan i væsentlig grad bidrage til at bekæmpe fattigdom. Det er derfor fra et udviklingssynspunkt vigtigt, hvordan de udviklede lande og udviklingslandene indvirker på hinanden i denne sektor. Betydningen af fiskerisektoren for samfundet i udviklingslandene er veldokumenteret. Over 150 millioner fattige i verden er afhængige af fiskerisektoren. Sektoren giver beskæftigelse inden for fiskeri, losning, forarbejdning, distribution tillige med bygning og vedligeholdelse af fartøjer. I mange lande er fangsterne en del af den grundlæggende fødevaresikkerhed. I udviklingslandene leverer fisk i gennemsnit 19 % af det animalske proteinindtag. I mange fattige lande, hvor denne procentdel overstiger 25 %, er bidraget til fødevaresikkerheden og sundheden af afgørende betydning.

Kan Kommissionen oplyse, hvor mange bevillinger EU ydede til udviklingspolitikken i perioden 1994-1999, og hvor mange bevillinger den agter at yde i perioden 2000-2006, og detaljeret angive de berørte fonde og aftaler?

Kan Kommissionen helt konkret oplyse, hvor stor støtten til EU's udviklingspolitik har været og dermed dens bidrag til at nedbringe fattigdommen i de mindst udviklede lande fra de konti på Den Europæiske Unions budget, der var afsat til fiskerisektoren i perioden 1994-1999, samt hvor stor den planlagte støtte i perioden 2000-2006 er?

(1) KOM(2000) 724 af 8. november 2000.

Svar afgivet på Kommissionens vegne af Poul Nielson

(14. maj 2001)

I betragtning af kompleksiteten af spørgsmålene i forbindelse med have og fiskeri generelt, der behandles som en integreret del af større projekter gennem specifikke projekter eller programmer, er det meget vanskeligt at give et nøjagtigt tal for de bevillinger, der ydes til aktioner i forbindelse med udviklingen af fiskeriet. Oplysninger herom findes i to dokumenter, som giver nærmere oplysninger om det samlede

budget, der tildeles samarbejdsaktiviteter generelt og fiskerisektoren i særdeleshed: European Community External Programmes(1), der redegør for arten af Fællesskabets eksterne samarbejdsprogrammer og giver tal for fordelingen af Fællesskabets samarbejde på regioner og sektorer i perioden 1986-1998, samt InfoFinance 1999(2), der giver oplysninger om sektorfordelingen af Fællesskabets bistand via budgettet og Den Europæiske Udviklingsfond (EUF) i perioden 1998-1999.

En meget kortfattet analyse viser, at fiskerisektoren modtog bevillinger på 268 mio. EUR fra alle samarbejdsinstrumenter i perioden 1986 til 1998, dvs. i gennemsnit 22 mio. EUR pr. år (0,3 % af de samlede bevillinger for alt eksternt samarbejde). Kommissionen kan ikke give oplysninger om den planlagte støtte for hele perioden 2000-2006, og fordelingen af Fællesskabets bistand vil også afhænge af såvel Fællesskabets politiske mål som af anmodningerne fra partnerudviklingslandene.

Udover udviklingsinstrumenter er det Kommissionens hensigt, at en del af fiskeriaftalerne med udviklingslande skal støtte udviklingen af deres fiskerisektorer. For AVS-landene kan det finansielle bidrag til målrettede foranstaltninger udgøre mellem 30 % og 60 % af det samlede beløb for hver fiskeriaftale.

(1) ISBN 92-828-8666-2.

(2) ISSN 1012-2184.